## Odluka Ustavnog suda Republike Hrvatske broj:U-IIIA-3018/2004 od 15. veljače 2006.

### NN 31/2006 (20.3.2006.), Odluka Ustavnog suda Republike Hrvatske broj:U-IIIA-3018/2004 od 15. veljače 2006.

# USTAVNI SUD REPUBLIKE HRVATSKE

**751**

Ustavni sud Republike Hrvatske, u Drugom vijeću
za odlučivanje o ustavnim tužbama, u sastavu sutkinja Jasna Omejec,
predsjednica Vijeća, te suci Marijan Hranjski, Mario
Kos, Ivan Mrkonjić, Emilija Rajić
i Vice Vukojević, članovi
Vijeća, odlučujući o ustavnoj tužbi koju su podnijeli D. V. i N. B., oboje iz
D., na sjednici održanoj dana 15. veljače 2006. godine, jednoglasno je donio

## ODLUKU

I. Ustavna tužba se usvaja.

II. Trgovački sud u Splitu dužan je provesti
ovršne radnje i dovršiti postupak ovrhe u predmetu koji se vodi pred tim sudom,
pod poslovnim brojem: Ovr-103/05 (raniji broj:
I-2048/91) u najkraćem mogućem roku, ali ne duljem od šest (6) mjeseci,
računajući od prvog idućeg dana nakon objave ove odluke u »Narodnim novinama«.

III. Na temelju članka 63. stavka 3. Ustavnog
zakona o Ustavnom sudu Republike Hrvatske (»Narodne novine«, broj 99/99.,
29/02. i 49/02. – pročišćeni tekst), određuje se primjerena naknada zbog
povrede ustavnog prava iz članka 29. stavka 1. Ustava Republike Hrvatske
(»Narodne novine«, broj 41/01. – pročišćeni tekst) podnositeljima ustavne tužbe
i to:

– D. V. iz D., p. p. 127, u iznosu od 6.800,00
kn, i

– N. B. iz D., p. V. B. 35, u iznosu od 6.800,00
kn.

IV. Naknada iz točke III. izreke ove odluke bit
će isplaćena iz državnog proračuna u roku od tri (3) mjeseca od dana podnošenja
zahtjeva podnositelja Ministarstvu financija Republike Hrvatske za njezinu
isplatu.

V. Ova odluka objavit će se u »Narodnim
novinama«.

```
Obrazloženje
```

1. Podnositelji ustavne tužbe, sukladno članku
63. Ustavnog zakona o Ustavnom sudu Republike Hrvatske (»Narodne novine«, broj
99/99., 29/02. i 49/02. – pročišćeni tekst, u daljnjem tekstu: Ustavni zakon),
podnijeli su 13. kolovoza 2004. ustavnu tužbu radi duljine izvršnog postupka.

ČINJENICE VAŽNE ZA
USTAVNOSUDSKI POSTUPAK

2. Radi namirenja nenovčane tražbine
podnositelji ustavne tužbe su, kao vjerovnici u izvršnom postupku, 19. travnja
1991. Okružnom privrednom sudu u Splitu podnijeli prijedlog za izvršenje na
temelju izvršne isprave (presude Okružnog privrednog suda u Splitu broj:
P-5521/86 od 13. studenoga 1987.) objavom izreke izvršne isprave.

U razdoblju do 5. studenoga 1997. poduzete su
sljedeće radnje:

– podneskom od 14. rujna 1995. podnositelj V. D.
predložio je sudu donošenje rješenja o izvršenju;

– dopisom od 28. rujna 1995. sud je pozvao
podnositelje da urede prijedlog za izvršenje u skladu sa Zakonom o izvršnom
postupku i da sudu točno specificiraju što treba objaviti u novinama.

U razdoblju nakon 5. studenoga 1997. poduzete su
sljedeće radnje u postupku:

– dopisom od 25. studenoga 1997. Ministarstvo
pravosuđa Republike Hrvatske, Trgovačkom sudu u Splitu dostavilo je predstavku
podnositelja te je od suda zatražilo očitovanje o navodima podnositelja;

– dopisom od 31. ožujka 1998. sud je ponovno
pozvao podnositelje da svoju tražbinu urede sukladno Zakonu o izvršenju, što su
podnositelji i učinili podneskom od 14. travnja 1998.;

– rješenjem broj: I-2048/91 od 20. ožujka 2000.
sud se oglasio mjesno nenadležnim za
odlučivanje o prijedlogu za izvršenje i za provedbu izvršenja te je odredio da
će se po pravomoćnosti rješenja predmet dostaviti Trgovačkom sudu u Dubrovniku
kao stvarno i mjesno nadležnom sudu;

– protiv navedenog rješenja podnositelji su 31.
ožujka 2000. izjavili žalbu;

– Visoki trgovački sud Republike Hrvatske je
rješenjem broj: Pž-2288/00 od 13. lipnja 2000.
prvostupanjsko rješenje ukinuo i predmet vratio Trgovačkom sudu u Splitu na
nastavak postupka;

– dopisom od 21. prosinca 2001. sud je od Trgovačkog
suda u Dubrovniku i od Trgovačkog suda u Varaždinu zatražio određene podatke iz
registra tih sudova;

– rješenjem broj: Ovr-103/05
od 25. siječnja 2006. sud je donio rješenje o ovrsi, sukladno prijedlogu
podnositelja.

PRAVO VAŽNO ZA
USTAVNOSUDSKI POSTUPAK

3. Za ovaj ustavnosudski postupak mjerodavne su
odredbe članka 29. stavka 1. Ustava Republike Hrvatske i članka 63. Ustavnog
zakona.

Također, ukazuje se i na odredbu članka 13.
stavka 1. Ovršnog zakona (»Narodne novine«, broj 57/96., 29/99., 42/00.,
173/03., 194/03., 151/04. i 88/05.) kojom je propisano:

(1) U ovršnom postupku i postupku osiguranja sud
je dužan postupati hitno.

(...)

*Ustavna
tužba je osnovana.*

4. Svoju odluku sud obrazlaže sljedećim
utvrđenjima:

4.1. DULJINA OVRŠNOG
POSTUPKA

Izvršni postupak pokrenut je 19. travnja 1991.
pred Okružnim privrednim sudom u Splitu prijedlogom za izvršenje podnositelja
na temelju izvršne isprave.

Međutim, duljina postupka uzima se u razmatranje
od 5. studenoga 1997. godine kada je stupio na snagu Zakon o potvrđivanju
Konvencije za zaštitu ljudskih prava i temeljnih sloboda i Protokola, broj 1,
4, 6, 7 i 11 uz Konvenciju za zaštitu ljudskih prava i temeljnih sloboda
(»Narodne novine – Međunarodni ugovori«, broj 18/97., 6/99. – pročišćeni tekst,
8/99. – ispravak i 14/02. – Protokoli 12. i 13.; u daljnjem tekstu: Zakon o
potvrđivanju Konvencije), koja Konvencija u članku 6. stavku 1. jamči, između
ostalog, i pravo na suđenje u razumnom roku.

Ustavna tužba podnijeta je 13. kolovoza 2004., a
do tog dana postupak ovrhe nije dovršen, pa Ustavni sud utvrđuje da je do dana
podnošenja ustavne tužbe ovršni postupak trajao ukupno trinaest (13) godina,
tri (3) mjeseca i dvadeset (20) dana, a nakon stupanja na snagu Zakona o
potvrđivanju Konvencije do dana podnošenja ustavne tužbe postupak je trajao
šest (6) godina, devet (9) mjeseci i sedam (7) dana.

4.2. POSTUPANJE
NADLEŽNOG SUDA

U pravno relevantnom razdoblju postupak
izvršenja vodio se najprije kod Trgovačkog suda u Splitu koji je, od radnji
relevantnih za odlučivanje o pravima ili obvezama podnositelja, uputio
podnositeljima dopis da urede prijedlog za izvršenje u skladu sa Zakonom o
izvršenju te se rješenjem oglasio
mjesno nenadležnim.

U povodu žalbe podnositelja, izjavljene protiv
rješenja suda, predmet je dostavljen Visokom trgovačkom sudu Republike
Hrvatske, koji je prvostupanjsko rješenje ukinuo i predmet vratio Trgovačkom
sudu u Splitu na daljnji postupak.

4.3. PONAŠANJE
PODNOSITELJA USTAVNE TUŽBE(OVRHOVODITELJA U OVRŠNOM POSTUPKU)

Podnositelji ustavne tužbe, kao vjerovnici u
izvršnom postupku, djelomično su doprinijeli duljini postupka i to na način što
nisu postupili u skladu s dopisom suda od 28. rujna 1995. već su prijedlog za
izvršenje uredili tek 14. travnja 1998. nakon što ih je sud ponovno pozvao da
to učine.

Doprinos podnositelja duljini postupka, Ustavni
sud uzeo je u obzir prilikom odmjeravanja primjerene naknade zbog povrede prava
podnositelja na suđenje u razumnom roku.

4.4. SLOŽENOST OVRŠNOG
PREDMETA

Ustavni sud utvrđuje da se u konkretnom postupku
ne radi o složenoj pravnoj stvari.

OCJENA USTAVNOG SUDA

5. Ustavni sud utvrđuje da je izvršni postupak
pokrenut 1991., te da postupak i nakon proteka od više od četrnaest (14) godina
još uvijek nije dovršen. Uzimajući u obzir duljinu izvršnog postupka, duža
razdoblja potpune neaktivnosti suda kao i neefikasnost suda prvog stupanja u
postupku koji nije složene naravi (izvršenje nenovčane tražbine), Ustavni sud
utvrđuje da je podnositeljima povrijeđeno pravo da zakonom ustanovljeni
neovisni i nepristrani sud u razumnom roku odluči o njihovim pravima ili
obvezama, zajamčena člankom 29. stavkom 1. Ustava Republike Hrvatske.

Sukladno navedenom, u smislu odredbe članka 63.
Ustavnog zakona donijeta je odluka kao pod točkama I. i II. izreke ove odluke.

6. Na temelju odredbe članka 63. stavka 3.
Ustavnog zakona, odlučeno je kao u točkama III. i IV. izreke ove odluke.

Visinu naknade zbog povrede ustavnog prava iz
članka 29. stavka 1. Ustava Ustavni sud utvrđuje uzimajući u obzir okolnosti
svakog pojedinog slučaja, uz istodobno uvažavanje ukup­nih gospodarskih i socijalnih prilika u Republici
Hrvatskoj.

7. Predsjednik Trgovačkog suda u Splitu dužan je
dostaviti Ustavnom sudu pisanu obavijest o datumima donošenja i otpreme
rješenja o dovršetku ovrhe provedbom posljednje ovršne radnje, odnosno druge
odluke kojom se postupak ovrhe dovršava u skladu s člankom 68. Ovršnog zakona,
u roku od (8) osam dana od dana njene otpreme, a najkasnije osam (8) dana od
isteka roka određenog u točki II. izreke ove odluke. Ovaj nalog temelji se na
članku 31. stavcima 4. i 5. Ustavnog zakona.

8. Odluka o objavi (točka V. izreke) temelji se
na odredbama članka 29. Ustavnog zakona.

Broj: U-IIIA-3018/2004

Zagreb, 15. veljače 2006.

USTAVNI SUD REPUBLIKE HRVATSKE

Predsjednica Vijeća

**dr****. sc. Jasna Omejec**, v. r.

Odluka, NN 31/2006-751